title: 2006/6/ES,Euratom: Sklep Sveta z dne  12. decembra 2005  o sprejetju ureditve za določitev načinov odobritve finančne pomoči, ki dopolnjuje pokojnino preživelega zakonca v primeru invalidnosti ali hude ali dolgotrajne bolezni

text:
               10.1.2006

               SL

               Uradni list Evropske unije

               L 5/15

      SKLEP SVETA

   z dne 12. decembra 2005
   o sprejetju ureditve za določitev načinov odobritve finančne pomoči, ki dopolnjuje pokojnino preživelega zakonca v primeru invalidnosti ali hude ali dolgotrajne bolezni
   (2006/6/ES, Euratom)
   SVET EVROPSKE UNIJE JE –
   ob upoštevanju Kadrovskih predpisov za uradnike Evropskih skupnosti, določenih z Uredbo (EGS, Euratom, ESPJ) št. 259/68 (1), in zlasti člena 76a Kadrovskih predpisov,
   ob upoštevanju mnenja Odbora za kadrovske predpise,
   ob upoštevanju dejstva, da morajo institucije Evropskih skupnosti sprejeti skupen dogovor o pogojih za finančno pomoč, ki dopolnjuje pokojnino preživelega zakonca v primeru hude ali dolgotrajne bolezni ali invalidnosti –
   SPREJEL NASLEDNJO UREDBO:
   Člen 1
   V okviru socialnih ukrepov, določenih s kadrovskimi predpisi, se pokojnina preživelega zakonca, ki ga je prizadela huda ali dolgotrajna bolezen ali invalidnost, lahko dopolni s pomočjo, ki jo prispeva institucija v obdobju hude ali dolgotrajne bolezni ali invalidnosti na podlagi preiskave socialnih razmer in zdravstvenega stanja zadevne osebe.
   Člen 2
   Odločitev o dodelitvi pomoči v skladu s členom 76a kadrovskih predpisov sprejme organ, pristojen za imenovanja (AIPN) Komisije.
   Za upravljanje dodeljenih sredstev za izvajanje člena 76a kadrovskih predpisov je odgovorna Komisija.
   Člen 3
   Zadevni preživeli zakonec ali njegov pravni zastopnik (v nadaljevanju „vlagatelj“) vloži prošnjo na službo za socialno skrbstvo pristojne institucije za določitev pravice do pokojnine zadevnega preživelega zakonca. Prošnji mora biti priloženo zdravniško potrdilo in če je potrebno, dokazila izbranega zdravnika preživelega zakonca, ki potrjujejo hudo ali dolgotrajno bolezen ali invalidnost s predlogom potrebnih ukrepov za ublažitev posledic invalidnosti ali hude ali dolgotrajne bolezni.
   Člen 4
   Odločitev AIPN Komisije se sprejme na podlagi zdravniškega mnenja in mnenja o socialnih razmerah zadevne osebe ob upoštevanju ciljev, določenih v členu 1.
   Člen 5
   Ob upoštevanju mnenja izbranega zdravnika uradni zdravnik pristojne institucije v smislu člena 3 poda svoje mnenje o priznanju položaja ter o ocenjeni težavnosti in trajanju bolezni ali invalidnosti. Mnenje poda tudi o potrebnih ukrepih za ublažitev posledic bolezni ali invalidnosti. V primeru negativnega mnenja uradnega zdravnika institucije se zadeva predloži v mnenje odboru, ki ga sestavljajo uradni zdravnik institucije, izbrani zdravnik vlagatelja in tretji zdravnik, imenovan po skupnem dogovoru s strani obeh prej omenjenih zdravnikov.
   Člen 6
   Mnenje o socialnih razmerah vlagatelja poda socialni delavec pristojne institucije v smislu člena 3. V tem mnenju, ki vsebuje analizo socialnih razmer in realnih potreb, povezanih z boleznijo ali invalidnostjo ter finančnega stanja, torej dohodkov in stroškov vlagatelja, se upošteva zdravniško mnenje. Na podlagi zdravniškega mnenja in omenjene analize socialni delavec v skladu z določbami člena 10 predlaga znesek finančne pomoči, trajanje te pomoči ter potrebo po ponovni preučitvi socialnih razmer in zdravstvenega stanja zadevne osebe. V primeru spora med vlagateljem na eni strani in socialnim delavcem na drugi strani glede analize socialno-ekonomskega položaja se zadeva predloži v mnenje skupnemu odboru, sestavljenemu na pobudo Komisije.
   Člen 7
   AIPN Komisije sprejme odločitev v roku dveh mesecev od datuma vložitve prošnje na podlagi mnenj, podanih v skladu s členoma 5 in 6. Če je finančna pomoč odobrena, začne veljati prvi dan meseca, ki sledi mesecu, v katerem je bila vložena prošnja in se odobri za obdobje največ 12 mesecev.
   Člen 8
   Finančna pomoč se lahko podaljša, če je ob njenem izteku, v skladu z odločitvijo AIPN pri osebi še vedno prisotna invalidnost oziroma huda ali dolgotrajna bolezen. AIPN odloči o podaljšanju odobrene finančne pomoči na podlagi novega zdravniškega mnenja, če je to primerno, in na podlagi mnenja o socialnih razmerah zadevne osebe v skladu s členoma 5 in 6. Če je odločeno, da se odobrena finančna pomoč podaljša, začne veljati prvi dan meseca, ki sledi zadnjemu mesecu veljavnosti predhodne odločitve.
   Člen 9
   Vlagatelj mora prikazati svoje finančno stanje (tj. premoženje, nepremičnine in vrednostni papirji) in na podlagi svoje zadnje davčne napovedi podati zapriseženo izjavo o svojih dohodkih (pokojnina, ki jo izplačuje institucija, morebitne druge pokojnine od drugod, dodatki zaradi invalidnosti ali hude/dolgotrajne bolezni, kakor tudi vse prihodke iz drugih virov).
   Člen 10
   Pod pogojem, da je preživelemu zakoncu priznana huda ali dolgotrajna bolezen ali invalidnost, in na podlagi določb iz členov 4, 5, 6 in 7, je zakonec upravičen do finančne pomoči na osnovi naslednjega izračuna:

               —

               znesek, ki ustreza stroškom, povezanim s hudo ali dolgotrajno boleznijo ali invalidnostjo in ki niso bili povrnjeni drugje, plus znesek življenjskega minimuma minus dohodki zadevne osebe v smislu člena 9. Znesek te pomoči pa ne sme preseči zneska navedenih stroškov.

         Člen 11
   Finančna pomoč institucije se izvaja mesečno, če obdobje hude ali dolgotrajne bolezni ali invalidnosti po zdravniškem mnenju traja več kot en mesec, v nasprotnem primeru se plačilo izvede v enkratnem znesku.
   Člen 12
   Vlagatelj mora službi socialnega skrbstva pristojne institucije nemudoma podati izjavo o vseh spremembah svojih razmer v smislu člena 3.
   Člen 13
   Komisija po treh letih od datuma začetka veljavnosti te uredbe in nato vsaka tri leta poda podrobno poročilo o njenem izvajanju, vključno s povprečnim letnim zneskom finančne pomoči in njegovim celotnim finančnim vplivom.
   Člen 14
   Ta uredba začne veljati na prvi dan meseca, ki sledi mesecu, v katerem je predsednik Sodišča Evropskih skupnosti evidentiral skupni dogovor institucij iz člena 76a kadrovskih predpisov.
   Uporablja se od 1. maja 2004.

      V Bruslju, 12. decembra 2005

            Za Svet

            Predsednik

         J. STRAW

      (1)  UL L 56, 4.3.1968, str. 1. Uredba, kakor je bila nazadnje spremenjena z Uredbo (ES, Euratom) št. 31/2005 (UL L 8, 12.1.2005, str. 1).


title: Zahteva za zaščito imunitete Witolda Tomczaka #Sklep Evropskega parlamenta z dne 19. februarja 2008 o zahtevi za zaščito imunitete in privilegijev Witolda Tomczaka (2007/2130(IMM))

text:
               6.8.2009

               SL

               Uradni list Evropske unije

               CE 184/111

         Torek, 19. februar 2008Zahteva za zaščito imunitete Witolda Tomczaka

      P6_TA(2008)0048

   Sklep Evropskega parlamenta z dne 19. februarja 2008 o zahtevi za zaščito imunitete in privilegijev Witolda Tomczaka (2007/2130(IMM))
   2009/C 184 E/20

      Evropski parlament,
   ob upoštevanju zahteve Witolda Tomczaka za zaščito njegove imunitete v zvezi s kazenskim postopkom, ki ga vodi okrožno sodišče v kraju Ostrów Wielkopolski na Poljskem, vložene dne 21. maja 2007 in na plenarnem zasedanju razglašene dne 24. maja 2007,
   po zaslišanju Witolda Tomczaka dne 4. oktobra 2007 v skladu s členom 7(3) svojega Poslovnika,
   ob upoštevanju členov 8, 9 in 10 Protokola o privilegijih in imunitetah Evropskih skupnosti z dne 8. aprila 1965 in člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,
   ob upoštevanju sodb Sodišča Evropskih skupnosti z dne 12. maja 1964 in 10. julija 1986 (1),
   ob upoštevanju člena 105 poljske ustave,
   ob upoštevanju členov 6(3) in 7 svojega Poslovnika,
   ob upoštevanju poročila Odbora za pravne zadeve (A6-0008/2008),

               A.

               ker je bil Witold Tomczak 21. septembra 1997 in 23. septembra 2001 izvoljen v Sejm (spodnji dom poljskega parlamenta); ker je po podpisu pristopne pogodbe dne 16. aprila 2003 postal opazovalec; ker je bil poslanec v Evropskem parlamentu od 1. maja 2004 do 19. julija 2004; ker je bil izvoljen 13. junija 2004 v Evropski parlament in je njegov mandat v poljskem parlamentu potekel 16. junija 2004,

               B.

               ker je Witold Tomczak obtožen razžalitve dveh policistov pri opravljanju njunih nalog v kraju Ostrów Wielkopolski dne 26. junija 1999 in s tem kršitve člena 226(1) poljskega kazenskega zakonika; ker Witold Tomczak nekajkrat ni prišel na obravnavo in je okrožno sodišče v kraju Ostrów Wielkopolski 10. januarja 2005 odločilo, da v skladu s členom 377(3) poljskega zakona o kazenskem postopku začne s sojenjem v nenavzočnosti,

               C.

               ker v skladu s členom 9 Akta o volitvah v Evropski parlament z dne 23. januarja 2004 oseba lahko kandidira na volitvah v Evropski parlament v Republiki Poljski, če ni bila obsojena namerno storjenega kaznivega dejanja in obtožena kaznivega dejanja; ker je v odstavku 1(1) člena 142 tega akta navedeno, da poslanec izgubi sedež v Evropskem parlamentu, če ne izpolnjuje več pogojev zanj; ker Akt o volitvah v Sejm in Senat Republike Poljske (poljski parlament) z dne 12. aprila 2001 teh določb ne vsebuje,

               D.

               ker je Witold Tomczak že prej (29. aprila 2005) zaprosil Parlament za zaščito svoje imunitete v tem kazenskem postopku; ker je Parlament na plenarnem zasedanju 4. aprila 2006 sklenil, da njegove imunitete ne zaščiti, kljub temu, da je Witold Tomczak pred plenarnim zasedanjem poslal pismo, s katerim je sporočil, da umika svojo prejšnjo zahtevo za zaščito imunitete,

               E.

               ker Witold Tomczak trdi, da sodnik, ki vodi zadevo, ni objektiven, in da možnost sojenja v nenavzočnosti predstavlja kršitev načela o domnevni nedolžnosti,

               F.

               ker se je Witold Tomczak pritožil, da mu okrožno sodišče ne odobri dostopa do sodnih spisov o tej zadevi in da je kazenski postopek zoper njega pristranski, ker je skušal izpodbijati legalnost ukrepov lokalne policije in lokalnega tožilca,

               G.

               ker na osnovi pridobljenih informacij Witolda Tomczaka ne ščiti poslanska imuniteta v zvezi z nobenim od zahtevkov, na katere je bil opozorjen predsednik Evropskega parlamenta,

               1.

               sklene, da ne zaščiti imunitete in privilegijev Witolda Tomczaka.

      (1)  Zadeva 101/63 Wagner proti Fohrmannu in Krieru [1964] Zbornik sodišča Evropskih skupnosti (ECR) 195 in zadeva 149/85 Wybot proti Faureju in drugim [1986] ECR 2391.


title: Sklep Sveta z dne 13. decembra 2004 o imenovanju članov in nadomestnih članov upravnega odbora Evropske fundacije za izboljšanje življenjskih in delovnih razmer

text:
               22.12.2004

               SL

               Uradni list Evropske unije

               C 317/4

      SKLEP SVETA

   z dne 13. decembra 2004
   o imenovanju članov in nadomestnih članov upravnega odbora Evropske fundacije za izboljšanje življenjskih in delovnih razmer
   (2004/C 317/03)
   SVET EVROPSKE UNIJE JE –
   ob upoštevanju Uredbe Sveta (EGS) št. 1365/75 z dne 26. maja 1975 o ustanovitvi Evropske fundacije za izboljšanje življenjskih in delovnih razmer (1), kot je bila nazadnje spremenjena z Uredbo (EGS) št. 1947/93 (2), še zlasti člena 6 Uredbe,
   ob upoštevanju seznamov kandidatov, ki so jih posredovale države članice (glede predstavnikov vlad) in Komisija (glede predstavnikov organizacij delavcev in delodajalcev),
   ob upoštevanju naslednjega:

               (1)

               Svet je s sklepoma z dne 8. novembra 2001 (3) in 28. junija 2004 (4) imenoval člane in nadomestne člane upravnega odbora Evropske fundacije za izboljšanje življenjskih in delovnih razmer za obdobje od 19. oktobra 2001 do 18. oktobra 2004.

               (2)

               Treba je imenovati člane in nadomestne člane, predstavnike vlad novih držav članic in predstavnike organizacij delavcev in delodajalcev, za obdobje treh let.

               (3)

               Komisija imenuje svoje predstavnike v upravnem odboru –

         SKLENIL:
   Edini člen
   Za člane in nadomestne člane upravnega odbora Evropske fundacije za izboljšanje življenjskih in delovnih razmer za obdobje od 19. oktobra 2004 do 18. oktobra 2007 so imenovani:
   I.   PREDSTAVNIKI VLADE

               Država

               Člani

               Nadomestni člani

               Belgija

               g. Michel DE GOLS

               g. Jan BATEN

               Češka

               g. Vlastimil VÁŇA

               g. Josef JIRKAL

               Danska

               g. Jonas BERING LIISBERG

               g. Kim TAASBY

               Nemčija

               g. Andreas HORST

               ga. Eva HÖGL

               Estonija

               g. Tiit KAADU

               g. Ivar RAIK

               Grčija

               g. Gregorios PELORIADIS

               g. Constantinos PETINIS

               Španija

               ga. Pilar GONZÁLEZ BAYO

               ga. Carmen BRIONES GONZALEZ

               Francija

               g. Marc BOISNEL

               g. Emmanuel GREAT

               Irska

               g. Sean WARD

               ga. Ríona NÍ FHLANGHAILE

               Italija

               g. Paolo REBOANI

               ga. Francesca PELAIA

               Ciper

               ga. Lenia SAMUEL

               g. Charalambos KOLOKOTRONIS

               Latvija

               ga. Ineta TĀRE

               ga. Ineta VJAKSE

               Litva

               ga. Rita KAZLAUSKIENE

               g. Evaldas BACEVICIUS

               Luksemburg

               ga. Nadine WELTER

               g. Jean ZAHLEN

               Madžarska

               ga. Mária LADÓ

               ga. Edit VIRÁG

               Malta

               g. Noel VELLA

               ga. Anna BORG

               Nizozemska

               g. C.J. VOS

               g. M.BLOMSMA

               Avstrija

               g. Andreas SCHALLER

               ga. Birgit STIMMER

               Poljska

               ga. Agnieszka CHLON-DOMIŃCZAK

               g. Jerzy CIECHAŃSKI

               Portugalska

               g. Jorge GASPAR

               g. Fernando RIBEIRO LOPES

               Slovenija

               ga. Vladka KOMEL

               ga. Metka ŠTOKA-DEBEVEC

               Slovaška

               ga. Elena MICHALDOVÁ

               ga. Elena BARTUNKOVÁ

               Finska

               ga. Raila KANGASPERKO

               g. Tuomo ALASOINI

               Švedska

               ga. Inger OHLSSON

               ga. Gunilla MALMBORG

               Združeno kraljestvo

               g. Anthony MARTIN

               g. George CLARK

         II.   PREDSTAVNIKI ORGANIZACIJ DELAVCEV

               Država

               Člani

               Nadomestni člani

               Belgija

               g. Hermann FONCK

               g. François PHILIPS

               Češka

               ga. Hana MÁLKOVÁ

               g. Luděk TOMAN

               Danska

               g. Jens WIENE

               g. Niels SORENSEN

               Nemčija

               g. Dieter POUGIN

               g. Reinhard DOMBRE

               Estonija

               ga. Vaike PARKEL

               g. Kalle KALDA

               Grčija

               g. Alexandros KALYVIS

               g. Dimitrios MOSHOGIANNIS

               Španija

               ga. Rosario MORILLO

               g. Iñigo SAGARNA ODRIOZOLA

               Francija

               g. Jean VANOYE

               g. Rafaël NEDZYNSKI

               Irska

               ga. Rosheen CALLENDER

               g. Liam BERNEY

               Italija

               ga. Giulia BARBUCCI

               g. Angelo MASETTI

               Ciper

               g. Petros THEOPHANOUS

               g. Andreas POULIS

               Latvija

               ga. Iveta OZOLA

               ga. Lolita BURBO

               Litva

               ga. Janina MATUIZIENE

               g. Vaidotas PETRONIS

               Luksemburg

               ga. Viviane GOERGEN

               g. René PIZZAFERRI

               Madžarska

               ga. Erzsébet HANTI

               g. László GYIMESI

               Malta

               g. Michael PARNIS

               g. Anthony Micallef DEBONO

               Nizozemska

               g. Erik PENTENGA

               g. Arie WOLTMEIJER

               Avstrija

               ga. Renate CZESKLEBA

               g. Wolfgang GREIF

               Poljska

               g. Bogdan OLSZEWSKI

               ga. Agata BARANOWSKA-GRYCUK

               Portugalska

               g. Joaquim DIONISIO

               g. João de DEUS GOMES PIRES

               Slovenija

               g. Pavle VRHOVEC

               g. Jure SNOJ

               Slovaška

               ga. Eva MEŠŤANOVÁ

               ga. Margita ANČICOVÁ

               Finska

               ga. Marjaana VALKONEN

               ga. Leila KURKI

               Švedska

               g. Mats ESSEMYR

               g. Sten GELLERSTEDT

               Združeno kraljestvo

               g. Richard EXELL

               g. Peter COLDRICK

         III.   PREDSTAVNIKI ORGANIZACIJ DELODAJALCEV

               Država

               Člani

               Nadomestni člani

               Belgija

               g. Arnout DE KOSTER

               g. Roland WAEYAERT

               Češka

               ga. Vladimira DRBALOVÁ

               g. Josef FORNŮSEK

               Danska

               ga. Henriette BENNICKE

               g. Nils ANDREASEN

               Nemčija

               g. Rainer SCHMIDT-RUDLOFF

               ga. Renate HORNUNG-DRAUSS

               Estonija

               ga. Eve PÄÄRENDSON

               g. Tarmo KRIIS

               Grčija

               ga. Rena BARDANI

               g. Elias TSAMOUSSOPOULOS

               Španija

               ga. Maria ANGELES ASENJO

               ga. Rosario ESCOLAR POLO

               Francija

               ga. Florence CORDIER

               g. Emmanuel JULIEN

               Irska

               g. Liam DOHERTY

               g. Gavin MARIÉ

               Italija

               g. Massimo MARCHETTI

               ga. Stefania ROSSI

               Ciper

               g. Michael ANTONIOU

               ga. Lena PANAYIOTOU

               Latvija

               ga. Elīna EGLE

               ga. Daiga ERMSONE

               Litva

               ga. Laura SIRVYDIENE

               ga. Gintare MISKINYTE

               Luksemburg

               g. Nicolas WELSCH

               ga. Emmanuelle MATHIEU

               Madžarska

               g. Antal CSUPORT

               g. Attila SZABADKAI

               Malta

               G. John B. SCICLUNA

               ga. Roselyn BORG

               Nizozemska

               g. Jan Willem VAN DEN BRAAK

               g. Gerard A. M. VAN DER GRIND

               Avstrija

               g. Heinrich BRAUNER

               g. Christoph PARAK

               Poljska

               g. Michał BONI

               g. Andrzej JANKOWSKI

               Portugalska

               g. Heitor SALGUEIRO

               g. Pedro ALMEIDA FREIRE

               Slovenija

               g. Marjan RAVNIK

               ga. Nina GLOBOČNIK

               Slovaška

               ga. Viola KROMEROVÁ

               ga. Martina KUNÁKOVÁ

               Finska

               g. Seppo SAUKKONEN

               ga. Mirja-Maija TOSSAVAINEN

               Švedska

               ga. Marie-Louise THORSEN-LIND

               g. Sverker RUDEBERG

               Združeno kraljestvo

               ga. Kate GROUCUTT

               g. Neil BENTLEY

      V Bruslju, 13. decembra 2004

            Za Svet

            Predsednik

         B. R. BOT

      (1)  UL L 139, 30.5.1975, str. 1.

      (2)  UL L 181, 23.07.1993, str. 13.

      (3)  UL C 327, 22.11.2001, str. 1.

      (4)  Sklep še ni bil objavljen v UL.


title: Sklep Sveta z dne 13. julija 1998 o odobritvi besedila sprememb trgovinskih določb Pogodbe o energetski listini in o njegovi začasni uporabi, o čemer sta se sporazumeli Konferenca podpisnic energetske listine in Mednarodna konferenca podpisnic Pogodbe o energetski listini

text:
Pomembno pravno obvestilo

|

31998D0537

Uradni list L 252 , 12/09/1998 str. 0021 - 0022

		Sklep Svetaz dne 13. julija 1998o odobritvi besedila sprememb trgovinskih določb Pogodbe o energetski listini in o njegovi začasni uporabi, o čemer sta se sporazumeli Konferenca podpisnic energetske listine in Mednarodna konferenca podpisnic Pogodbe o energetski listini(98/537/ES)SVET EVROPSKE UNIJE JEob upoštevanju Pogodbe o ustanovitvi Evropske skupnosti in zlasti člena 113 Pogodbe v povezavi s prvim stavkom člena 228(2),ob upoštevanju člena 3(2) Sklepa Sveta in Komisije 98/181/ES, ESPJ, Euratom z dne 23. septembra 1997 [1],ob upoštevanju predloga Komisije,ker so Evropske skupnosti in njihove države članice 17. decembra 1994 podpisale Pogodbo o energetski listini;ker so Evropske skupnosti in velika večina njihovih držav članic 16. decembra 1997 deponirale svoje listine o potrditvi ali ratifikaciji pri depozitarju, Vladi Portugalske republike;ker bodo ostale države članice kmalu ratificirale Pogodbo o energetski listini;ker je Pogodba o energetski listini začela veljati 16. aprila 1998;ker se Pogodba o energetski listini od dneva njenega podpisa uporablja začasno, kolikor je mogoče, in jo bodo podpisnice, ki pogodbe še niso ratificirale, še naprej uporabljale, kolikor je mogoče;ker Pogodba o energetski listini predvideva pregled njenih trgovinskih določb glede na rezultate Urugvajskega kroga večstranskih trgovinskih pogajanj in glede na vključitev energetske opreme v trgovinske določbe s ciljem, da te spremembe sprejme Konferenca podpisnic energetske listine;ker je vključitev ustreznih določb STO v pogodbo namesto sklicevanja na določbe GATT 1947, ki jih vsebuje zdaj, kakor tudi vključitev energetske opreme v trgovinske določbe v interesu Skupnosti;ker ima Skupnost izključno pristojnost za skupno trgovinsko politiko;ker je potekala hkrati s Konferenco podpisnic pogodbe o energetski listini mednarodna konferenca, da bi omogočila udeležbo vseh podpisnic Pogodbe o energetski listini v procesu odločanja;ker sta Konferenca podpisnic energetske listine in omenjena mednarodna konferenca, ki sta 24. aprila 1998, dosegli soglasje glede besedila sprememb trgovinskih določb Pogodbe o energetski listini, vključno s seznamom energetske opreme in s tem povezanih sklepov, dogovorov in izjav (trgovinska spremembe);ker mora Skupnost formalno dokončno potrditi besedilo trgovinskih sprememb;ker se trgovinske spremembe uporabljajo začasno do začetka njihove veljavnosti v skladu z njenimi določbami,SKLENIL:Člen 11. Besedilo sprememb trgovinskih določb Pogodbe o energetski listini, o katerem je bilo doseženo soglasje na Konference podpisnic energetske listine/mednarodni konferenci 24. aprila 1998, vključno s seznamom energetske opreme in s tem povezanih sklepov, dogovorov in izjav, se dokončno potrdi v imenu Skupnosti.2. Besedilo trgovinskih sprememb je priloženo temu sklepu.3. Komisija uradno obvesti sekretariat energetske listine o formalni potrditvi besedila trgovinskih sprememb s strani Skupnosti.Člen 2Trgovinske spremembe se v skladu z njenimi določbami začasno uporabljajo 90 dni po tem, ko jih sprejme Konferenca podpisnic energetske listine, dokončno pa po začetku njihove veljavnosti.V Bruslju, 13. julija 1998Za SvetPredsednikW. Schüssel[1] UL L 69, 9.3.1998, str. 1.--------------------------------------------------


title: 2006/107/ES,Euratom: Sklep Sveta z dne  14. februarja 2006  o imenovanju člana Evropskega ekonomsko-socialnega odbora

text:
               17.2.2006

               SL

               Uradni list Evropske unije

               L 47/57

      SKLEP SVETA

   z dne 14. februarja 2006
   o imenovanju člana Evropskega ekonomsko-socialnega odbora
   (2006/107/ES, Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 259 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 167 Pogodbe,
   ob upoštevanju Sklepa Sveta 2002/758/ES, Euratom z dne 17. septembra 2002 o imenovanju članov Evropskega ekonomsko-socialnega odbora za obdobje od 21. septembra 2002 do 20. septembra 2006 (1),
   ker se je po odstopu g. Iba WISTISENA sprostilo mesto člana omenjenega odbora, o čemer je bil Svet obveščen 15. novembra 2005,
   ob upoštevanju predloga za imenovanje, ki ga je podala danska vlada,
   po pridobitvi mnenja Evropske komisije –
   SKLENIL:
   Člen I
   Ga. Marie-Louise KNUPPERT je imenovana za članico Ekonomsko-socialnega odbora in nadomesti g. Iba WISTISENA za preostanek njegovega mandata, tj. do 20. septembra 2006.
   Člen 2
   Ta sklep se objavi v Uradnem listu Evropske unije.
   Učinkovati začne na dan sprejetja.

      V Bruslju, 14. februarja 2006

            Za Svet

            Predsednik

         K.-H. GRASSER

      (1)  UL L 253, 21.9.2002, str. 9.


title: Sklep predstavnikov vlad držav članic, ki so se sestali v okviru Sveta dne 18. septembra 2000 o predhodni uporabi Notranjega sporazuma med predstavniki vlad držav članic, ki so se sestali v okviru Sveta, o ukrepih, ki jih je treba sprejeti, in postopkih, ki jih je treba spoštovati pri izvajanju Partnerskega sporazuma AKP-ES

text:
Pomembno pravno obvestilo

|

42000D1215(02)

Uradni list L 317 , 15/12/2000 str. 0375 - 0375

		Sklep predstavnikov vlad držav članic, ki so se sestali v okviru Svetadne 18. septembra 2000o predhodni uporabi Notranjega sporazuma med predstavniki vlad držav članic, ki so se sestali v okviru Sveta, o ukrepih, ki jih je treba sprejeti, in postopkih, ki jih je treba spoštovati pri izvajanju Partnerskega sporazuma AKP-ES(2000/771/ES)PREDSTAVNIKI VLAD DRŽAV ČLANIC EVROPSKE SKUPNOSTI, KI SO SE SESTALI V OKVIRU SVETA, SO –ob upoštevanju Pogodbe o ustanovitvi Evropske skupnosti,ob upoštevanju Partnerskega sporazuma AKP-ES, podpisanega v Cotonouju (Benin) 23. junija 2000, v nadaljevanju "Sporazum AKP-ES",ob upoštevanju osnutka Sporazuma Komisije,ob upoštevanju naslednjega:(1) V skladu s členom 366(3) Četrte konvencije AKP-ES bo Svet ministrov AKP-ES sprejel Sklep o prehodnih ukrepih, ki se uporabljajo od 2. avgusta 2000 do začetka veljavnosti Sporazuma AKP-ES.(2) Sprejetje teh prehodnih ukrepov bo imelo za posledico predhodno izvajanje skoraj vseh določb Sporazuma AKP-ES, z izjemo določb o izvajanju 9. ERS.(3) Države članice, ki so se sestale v okviru Sveta, so sprejele Notranji sporazum o ukrepih, ki jih je treba sprejeti, in postopkih, ki jih je treba spoštovati pri izvajanju Sporazuma AKP-ES. Ta Notranji sporazum ne more začeti veljati, dokler ga ne sprejme vsaka država članica v skladu s svojimi ustavnimi zahtevami.(4) V skladu s členom 6 prehodnih ukrepov, ki se uporabljajo od 2. avgusta 2000 do začetka veljavnosti Sporazuma AKP-ES, bodo morale države članice in Skupnost vsaka za svoje področje sprejeti potrebne ukrepe za njihovo uporabo.(5) Z namenom, da bi se vzpostavili postopki, ki jih morajo države članice upoštevati v času predhodnega izvajanja Sporazuma AKP-ES, je treba zagotoviti pogoje za predhodno uporabo Notranjega sporazuma –SKLENILI:Člen 1Določbe Notranjega sporazuma med predstavniki vlad držav članic, ki so se sestali v okviru Sveta, o ukrepih, ki jih je treba sprejeti, in postopkih, ki jih je treba spoštovati pri izvajanju Partnerskega sporazuma AKP-ES, se predhodno uporabljajo od 2. avgusta 2000.Besedilo Notranjega sporazuma je priloženo temu sklepu.Člen 2Ta sklep začne veljati hkrati s prehodnimi ukrepi za predhodno izvajanje Sporazuma AKP-ES.V veljavi ostane, dokler ne začne veljati Notranji sporazum o ukrepih, ki jih je treba sprejeti, in postopkih, ki jih je treba upoštevati pri izvajanju Sporazuma AKP-ES.Člen 3Ta sklep se objavi v Uradnem listu Evropskih skupnosti.V Bruslju, 18. septembra 2000V imenu vlad držav članicPredsednikH. Védrine--------------------------------------------------


title: 2013/456/EU: Sklep Sveta z dne 22. julija 2013 o spremembi Sklepa 97/836/ES v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov ( „Revidiran sporazum iz leta 1958“ )

text:
               14.9.2013

               SL

               Uradni list Evropske unije

               L 245/25

         SKLEP SVETA
   z dne 22. julija 2013
   o spremembi Sklepa 97/836/ES v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidiran sporazum iz leta 1958“)
   (2013/456/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 207(4) Pogodbe v povezavi s členom 218(6)(a) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               Unija je s Sklepom Sveta 97/836/ES (1) pristopila k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidiran sporazum iz leta 1958“).

               (2)

               Direktiva 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (2), je nadomestila sisteme odobritve držav članic s postopkom odobritve Unije ter tako vzpostavila usklajen okvir, ki vsebuje upravne predpise in splošne tehnične zahteve za vsa nova vozila, sisteme, sestavne dele in samostojne tehnične enote. Z navedeno direktivo so bili v sistem EU za homologacijo vozil vključeni pravilniki UNECE, bodisi kot zahteve za homologacijo ali kot alternative zakonodaji EU. Od sprejetja Direktive 2007/46/ES so pravilniki UNECE vedno bolj vključeni v zakonodajo EU v okviru homologacije vozil EU.

               (3)

               Spremembe Pogodb, na katerih temelji Unija, so bile vnesene po sprejetju Sklepa 97/836/ES. Pogodba o delovanju Evropske unije je bistveno spremenila postopek za sklepanje sporazumov med Unijo in mednarodnimi organizacijami, zaradi česar je treba Sklep 97/836/ES prilagoditi novim postopkom.

               (4)

               Postopek določitve stališča glede sprejetja pravilnikov UNECE ali spremembe pravilnikov UNECE, ki ga je treba v imenu Unije sprejeti v Združenih narodih, bi bilo treba prilagoditi novim postopkom iz člena 218(9) Pogodbe o delovanju Evropske unije.

               (5)

               Enak postopek bi bilo treba uporabiti, če se Unija odloči, da bo uporabljala pravilnike UNECE, h katerim ni pristopila ob pristopu k Revidiranemu sporazumu, ali da bo prenehala uporabljati pravilnik UNECE, ki ga je sprejela.

               (6)

               Primerno je, da se za sprejetje sprememb Revidiranega sporazuma, ki jih predlaga Unija, in za sklep o pridržku k predlagani spremembi uporablja enak postopek kot pri pristopu k mednarodnim sporazumom.

               (7)

               Sklep 97/836/ES bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep 97/836/ES se spremeni:

               1.

               odstavka 2 in 3 člena 3 se nadomestita z naslednjim:
               „2.   V skladu s členom 1(6) Revidiranega sporazuma lahko Unija po postopku iz člena 218(9) Pogodbe o delovanju Evropske unije (PDEU) sklene, da bo prenehala uporabljati pravilnik UNECE, ki ga je sprejela.
               3.   V skladu s členom 1(7) Revidiranega sporazuma lahko Unija po postopku iz člena 218(9) PDEU sklene, da bo uporabljala en, nekaj ali vse pravilnike UNECE, h katerim ni pristopila ob pristopu k Revidiranemu sporazumu.“;

               2.

               člen 4 se spremeni:

                           (a)

                           odstavek 2 se nadomesti z naslednjim:
                           „2.   Unija glasuje za sprejetje vsakega osnutka pravilnika UNECE ali osnutka spremembe pravilnika UNECE, če je bil osnutek odobren po postopku iz člena 218(9) PDEU.“;

                           (b)

                           odstavek 4 se črta. Sklicevanje na člen 4(4) Direktive 2007/46/ES in na Uredbo (ES) št. 661/2009 Evropskega parlamenta in Sveta (3) se razume kot sklicevanje na člen 4(2).

               3.

               člen 5 se nadomesti z naslednjim:
               „Člen 5
               1.   Predlagane spremembe Revidiranega sporazuma, predložene pogodbenicam v imenu Unije, se sprejmejo po postopku iz člena 218(6)(a) PDEU.
               2.   Sklep o morebitnem pridržku k predlagani spremembi Revidiranega sporazuma, ki jo predlaga druga pogodbenica, se sprejme po postopku iz člena 218(6)(a) PDEU.
               Kadar tak postopek ni končan teden dni pred iztekom roka iz člena 13(2) Revidiranega sporazuma, Unija pred iztekom navedenega roka izrazi pridržek k spremembi.“;

               4.

               Priloga III se spremeni:

                           (a)

                           točka 1 se spremeni:

                                       (i)

                                       prvi odstavek se nadomesti z naslednjim:
                                       „Prispevek Unije v zvezi s prednostnimi nalogami delovnega programa se po potrebi določi po postopku iz člena 218(3) in (4) PDEU v povezavi s členom 207(2) PDEU.“;

                                       (ii)

                                       v tretjem odstavku se prvi stavek nadomesti z naslednjim:
                                       „Po tej pripravljalni fazi Komisija v skladu s členom 207 PDEU zastopa Unijo kot njena predstavnica v upravnem odboru, ustanovljenem s členom 1 Revidiranega sporazuma.“;

                           (b)

                           v točki 2 se drugi stavek drugega odstavka nadomesti z naslednjim:
                           „V ta namen Komisija predloži svoj predlog takoj po prejetju vseh bistvenih sestavin osnutka pravilnika UNECE.“

         Člen 2
   Ta sklep začne veljati tretji dan po objavi v Uradnem listu Evropske unije.

      V Bruslju, 22. julija 2013

            Za Svet

            Predsednica

         C. ASHTON

      (1)  UL L 346, 17.12.1997, str. 78.

      (2)  UL L 263, 9.10.2007, str. 1.

      (3)  UL L 200, 31.7.2009, str. 1.


title: 2013/622/EU: Sklep Evropskega parlamenta z dne 17. aprila 2013 o razrešnici glede izvrševanja proračuna Skupnega podjetja za izvajanje skupne tehnološke pobude za inovativna zdravila za proračunsko leto 2011

text:
               16.11.2013

               SL

               Uradni list Evropske unije

               L 308/357

      SKLEP EVROPSKEGA PARLAMENTA

   z dne 17. aprila 2013
   o razrešnici glede izvrševanja proračuna Skupnega podjetja za izvajanje skupne tehnološke pobude za inovativna zdravila za proračunsko leto 2011
   (2013/622/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Skupnega podjetja za izvajanje skupne tehnološke pobude za inovativna zdravila za proračunsko leto 2011,

               —

               ob upoštevanju poročila Računskega sodišča o letnih računovodskih izkazih Skupnega podjetja za izvajanje skupne tehnološke pobude za inovativna zdravila za proračunsko leto 2011 z odgovori skupnega podjetja (1),

               —

               ob upoštevanju priporočila Sveta z dne 12. februarja 2013 (05755/2013 – C7-0040/2013),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe Sveta (ES) št. 73/2008 z dne 20. decembra 2007 o ustanovitvi Skupnega podjetja za izvajanje skupne tehnološke pobude za inovativna zdravila (4), zlasti člena 11(4),

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor (A7-0088/2013),

               1.

               podeli razrešnico izvršnemu direktorju Skupnega podjetja za izvajanje skupne tehnološke pobude za inovativna zdravila glede izvrševanja proračuna skupnega podjetja za proračunsko leto 2011;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Skupnega podjetja za izvajanje skupne tehnološke pobude za inovativna zdravila, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 6, 10.1.2013, str. 27.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 30, 4.2.2008, str. 38.

      (5)  UL L 357, 31.12.2002, str. 72.

         RESOLUCIJA EVROPSKEGA PARLAMENTA

      z dne 17. aprila 2013
      s pripombami, ki so del sklepa o razrešnici glede izvrševanja proračuna Skupnega podjetja za izvajanje skupne tehnološke pobude za inovativna zdravila za proračunsko leto 2011
      EVROPSKI PARLAMENT,

                  —

                  ob upoštevanju končnih letnih računovodskih izkazov Skupnega podjetja za izvajanje skupne tehnološke pobude za inovativna zdravila za proračunsko leto 2011,

                  —

                  ob upoštevanju poročila Računskega sodišča o letnih računovodskih izkazih Skupnega podjetja za izvajanje skupne tehnološke pobude za inovativna zdravila za proračunsko leto 2011 z odgovori skupnega podjetja (1),

                  —

                  ob upoštevanju priporočila Sveta z dne 12. februarja 2013 (05755/2013 – C7-0040/2013),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

                  —

                  ob upoštevanju Uredbe Sveta (ES) št. 73/2008 z dne 20. decembra 2007 o ustanovitvi Skupnega podjetja za izvajanje skupne tehnološke pobude za inovativna zdravila (4), zlasti člena 11(4),

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor (A7-0088/2013),

                  A.

                  ker je cilj Skupnega podjetja za izvajanje skupne tehnološke pobude za inovativna zdravila (v nadaljnjem besedilu: skupno podjetje), ki je bilo ustanovljeno decembra 2007 za obdobje 10 let, znatno izboljšati učinkovitost in uspešnost procesa razvoja zdravil, da bi farmacevtski sektor dolgoročno proizvajal učinkovitejša in varnejša inovativna zdravila,

                  B.

                  ker je skupno podjetje začelo samostojno delovati 16. novembra 2009,

                  C.

                  ker Računsko sodišče navaja, da je prejelo zadostno zagotovilo o zanesljivosti letnih računovodskih izkazov skupnega podjetja za proračunsko leto 2011 ter o zakonitosti in pravilnosti z njimi povezanih transakcij,

                  D.

                  ker je Računsko sodišče podalo mnenje s pridržkom o zakonitosti in pravilnosti z računovodskimi izkazi povezanih transakcij skupnega podjetja,

                  E.

                  ker je najvišji prispevek Unije k skupnemu podjetju za obdobje desetih let 1 000 000 000 EUR, izplača pa se iz proračuna sedmega okvirnega programa za raziskave,

         Upravljanje proračuna in finančno poslovodenje

                  1.

                  z zaskrbljenostjo ugotavlja, da je upravni odbor letni proračun in izvedbeni načrt za leto 2011 sprejel šele 4. aprila 2011, ker je bilo za določitev znanstvenih prednostnih nalog, ki jih je treba vključiti v letni izvedbeni načrt, in dosego dogovora o njih, potrebnega veliko časa; ugotavlja, da je bil zaradi tega razpis za zbiranje predlogov objavljen z zamudo, tako da je moralo skupno podjetje celotno prvo četrtletje leta za plačila uporabljati ureditev začasnih dvanajstin;

                  2.

                  je zaskrbljen, ker je bila stopnja izvrševanja sredstev za prevzem obveznosti v višini 159 000 000 EUR, na voljo za raziskovalne dejavnosti, 66 %, izvrševanje pa je potekalo v okviru celotne obveznosti, ki pokriva četrti razpis za zbiranje predlogov; ponovno izraža zaskrbljenost zaradi nizke stopnje izvrševanja proračuna in zlasti zaradi s tem povezanih dejavnosti skupnega podjetja; ugotavlja, da visoka stopnja neporabljenih odobritev iz upravnega proračuna (44 %) kaže, da ta ni temeljil na realističnih ocenah; zahteva, da se za Evropski parlament pripravi podrobno poročilo o napredku glede omenjenih pomanjkljivosti s konkretnimi predlogi za postopno izboljšanje stopnje izvrševanja in bolj realistično oceno potrebnih finančnih sredstev.

                  3.

                  zato obžaluje, da so bila sredstva za prevzem obveznosti v višini 117 000 000 EUR in sredstva za plačila v višini 65 000 000 EUR, ki niso bila porabljena v proračunskem letu 2010, prenesena v leto 2011 ter da so bila sredstva za prevzem obveznosti v višini 62 000 000 EUR in sredstva za plačila v višini 11 000 000 EUR, ki niso bila porabljena v proračunskem letu 2011, prenesena v leto 2012; pozdravlja izboljšave v letu 2012, pri čemer je skupna stopnja izvrševanja za sredstva za prevzem obveznosti znašala 96 %, za plačila pa 97 %;

                  4.

                  je zaskrbljen, ker je skupno podjetje od Računskega sodišča prejelo mnenje s pridržkom o zakonitosti in pravilnosti z letnimi računovodskimi izkazi povezanih transakcij, ker je napaka na podlagi naknadnih revizij znašala 6,84 %; ugotavlja, da je skupno podjetje opravilo naknadne revizije, ki so se nanašale na 2,2 milijona EUR (18,8 % sprejetega prispevka skupnega podjetja za prvi razpis, ki ga je skupno podjetje potrdilo do junija 2011); obžaluje, da je na podlagi prvih revizij skupnega podjetja, pri katerih je podjetje uporabilo lastno metodologijo, ugotovljena napaka znašala 4,58 %, stopnja preostalih napak pa je bila 3,72 %; pričakuje, da se bosta Računsko sodišče in skupno podjetje dogovorila o revizijski metodi, ki bo za iste naknadne revizije dala iste rezultate; ponovno poudarja, da bi moralo skupno podjetje brez odlašanja povečati kakovost svojih predhodnih kontrol, zlasti za upravljanje nepovratnih sredstev; zahteva, da se organ za podelitev razrešnice obvešča o rezultatih naslednjih naknadnih revizij, ki jih bo opravilo skupno podjetje;

                  5.

                  zato zahteva podrobno poročilo o napredku, ki bi vsebovalo posebne predloge za postopno zmanjšanje stopnje napak;

         Razpisi za zbiranje predlogov

                  6.

                  poudarja, da je skupno podjetje v okviru razpisov za zbiranje predlogov, ki so bili organizirani v letih 2008, 2009 in 2010, konec leta 2011 podpisalo sporazume o nepovratnih sredstvih v skupni vrednosti 269 000 000 EUR in da je bil leta 2012 objavljen peti razpis za zbiranje predlogov, za katerega je bil v proračunu predviden okvirni prispevek Unije v višini 80 000 000 EUR; je zaskrbljen, ker se po vsej verjetnosti ne bo uporabil celotni razpoložljivi prispevek Unije, če bodo razpisi za zbiranje predlogov ostali na sedanji stopnji; poziva skupno podjetje, naj čim bolje uporabi sredstva, namenjena izvajanju skupne tehnološke pobude za inovativna zdravila;

                  7.

                  je seznanjen z neskladnostjo med sklepi upravnega odbora in poročilom o upravljanju proračuna in finančnem poslovodenju, saj je v poročilu skupni znesek v poglavju 30-C2 „raziskovalni program“ (117 000 000 EUR) nižji od proračunske vrstice B03000-C2 (141 000 000 EUR), ki je del navedenega poglavja, prav tako pa je bil s sklepom upravnega odbora z dne 28. januarja 2011 odobren samo prenos sredstev za prevzem obveznosti v višini 115 000 000 EUR, v poročilu o upravljanju proračuna in finančnem poslovodenju pa je navedeno, da je bilo prenesenih 117 000 000 EUR; poziva skupno podjetje, naj zagotovi, da bo vodstvo ustrezno upoštevalo sklepe upravnega odbora;

         Sistemi notranje kontrole

                  8.

                  poudarja, da Računsko sodišče poroča o precejšnjem napredku na področju sistemov notranje kontrole v letu 2011; ugotavlja pa, da je potrebno dodatno delo za vzpostavitev in evidentiranje proračunskih in računovodskih postopkov ter s tem povezanih kontrol, in da je bilo leta 2011 opravljeno uradno ocenjevanje sistema notranje kontrole;

                  9.

                  ugotavlja, da je računovodja skupnega podjetja poročal o potrditvi računovodskega sistema 27. septembra 2012 in izpostavil velike pomanjkljivosti, ki jih je treba odpraviti;

         Ocena prispevkov v blagu

                  10.

                  je seznanjen z ugotovitvijo Računskega sodišča, da je 11. novembra 2011 upravni odbor odobril metodo ocenjevanja prispevkov v blagu in da se ti prispevki potrjujejo s predhodno potrditvijo in naknadnimi revizijami, vendar leta 2011 skupno podjetje ni opravilo nobene predhodne potrditve ali naknadne revizije;

                  11.

                  opozarja, da je bilo skupno podjetje ustanovljeno decembra 2007 in da je začelo samostojno delovati novembra 2009; je zaskrbljen, ker je metodo za ocenjevanje prispevkov v blagu, ki bi morala biti opredeljena v notranjem pravilniku in postopkih skupnega podjetja v skladu z njegovimi finančnimi predpisi, potrdil upravni odbor 11. novembra 2011; poudarja, da člani skupnega podjetja v okviru Evropske zveze farmacevtske industrije in združenj niso mogli poročati o stroških, nastalih v prvem poročevalnem obdobju, kot določajo sporazumi o nepovratnih sredstvih;

         Notranja revizija in služba Evropske komisije za notranjo revizijo

                  12.

                  ugotavlja, da sta služba Evropske komisije za notranjo revizijo in enota za notranjo revizijo skupnega podjetja opravili oceno tveganja in da je upravni odbor 3. novembra 2011 potrdil strateški revizijski načrt za obdobje 2012–2014;

                  13.

                  ugotavlja, da finančna pravila skupnega podjetja še niso bila spremenjena, tako da bi vsebovala določbe okvirne uredbe, medtem ko je upravni odbor 8. marca 2011 sprejel listino o delu službe Komisije za notranjo revizijo;

                  14.

                  je zaskrbljen, da je skupno podjetje sicer postalo samostojno že novembra 2009, a do marca 2012 niti služba Komisije za notranjo revizijo niti vodja službe za notranjo revizijo nista opravila notranje revizije za pridobitev zagotovila, čeprav je vodja službe za notranjo revizijo neposredno sodeloval pri operativnih dejavnostih (izvajanje strategije za naknadne revizije, okvir ključnih kazalnikov uspešnosti, pregled predhodnega potrjevanja prispevkov v blagu) in drugem svetovalnem delu;

         Revizijske pravice Računskega sodišča

                  15.

                  je presenečen nad tem, da določbe sporazumov o nepovratnih sredstvih Računskemu sodišču ne priznavajo pravice do revizije prispevkov v blagu podjetij Evropske zveze farmacevtske industrije in združenj, čeprav so zabeleženi v računovodskih izkazih skupnega podjetja, njihova vrednost v življenjski dobi pobude za inovativna zdravila pa je ocenjena na milijardo evrov; ugotavlja, da revizije prispevkov v blagu v skladu s členom 12(4) in (5) Uredbe Sveta (ES) št. 73/2008 opravlja skupno podjetje in da se skupno podjetje posvetuje z Evropsko komisijo glede pravic Računskega sodišča do revizij prispevkov v blagu podjetij Evropske zveze farmacevtske industrije in združenj.

         Letno poročilo o dejavnostih

                  16.

                  poudarja, da je bila izjava izvršnega direktorja o zanesljivosti izdana februarja 2012 brez pridržkov, čeprav ni bilo dovolj informacij o uspešnosti strategije naknadnih revizij, ki je ključna kontrola odhodkov iz poslovanja; ugotavlja, da mora izvršni direktor v skladu s statutom in finančnimi pravili skupnega podjetja pripravljati letna poročila o dejavnostih, vključno z izjavo o zanesljivosti, ki potrjuje, da so informacije v poročilu resničen in pošten prikaz stanja, razen če ni drugače navedeno v morebitnih pridržkih;

         Druge upravne zadeve

                  17.

                  ugotavlja, da je skupno podjetje leta 2011 doseglo napredek pri formalizaciji svojih politik o varnosti IT; opaža pa, da načrta neprekinjenega poslovanja in sanacije po nesreči še nista bila končana;

                  18.

                  je zadovoljen, da je bil 3. februarja 2012 podpisan Sporazum z državo gostiteljico med skupnim podjetjem in belgijskimi organi v zvezi s pisarnami, privilegiji in imunitetami ter drugo podporo, ki jo je treba zagotoviti;

         Druge zadeve

                  19.

                  ponovno poziva Računsko sodišče, naj v razumnem roku Parlamentu zagotovi posebno poročilo o skupnih vprašanjih, ki se pojavljajo zaradi značilnosti skupnih podjetij in ki bi jih skupna podjetja morala obravnavati s svojimi partnerji, da bi zagotovila njihovo dodano vrednost in učinkovito izvajanje raziskovalnih, tehnološko razvojnih in demonstracijskih programov Unije; prav tako ugotavlja, da bi moralo to poročilo vsebovati oceno učinkovitosti ustanovitve in strukture skupnih podjetij.

         (1)  UL C 6, 10.1.2013, str. 27.

         (2)  UL L 248, 16.9.2002, str. 1.

         (3)  UL L 298, 26.10.2012, str. 1.

         (4)  UL L 30, 4.2.2008, str. 38.

         (5)  UL L 357, 31.12.2002, str. 72.


title: 2013/564/EU: Sklep Evropskega parlamenta z dne 17. aprila 2013 o razrešnici glede izvrševanja proračuna Evropske agencije za varnost v letalstvu za proračunsko leto 2011

text:
               16.11.2013

               SL

               Uradni list Evropske unije

               L 308/189

      SKLEP EVROPSKEGA PARLAMENTA

   z dne 17. aprila 2013
   o razrešnici glede izvrševanja proračuna Evropske agencije za varnost v letalstvu za proračunsko leto 2011
   (2013/564/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske agencije za varnost v letalstvu za proračunsko leto 2011,

               —

               ob upoštevanju poročila Računskega sodišča o letnih računovodskih izkazih Evropske agencije za varnost v letalstvu za proračunsko leto 2011 z odgovori agencije (1),

               —

               ob upoštevanju priporočila Sveta z dne 12. februarja 2013 (05753/2013 – C7-0041/2013),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 uredbe,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

               —

               ob upoštevanju Uredbe (ES) št. 216/2008 Evropskega parlamenta in Sveta (4) o ustanovitvi Evropske agencije za varnost v letalstvu, zlasti člena 60 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za promet in turizem (A7-0075/2013),

               1.

               podeli razrešnico izvršnemu direktorju Evropske agencije za varnost v letalstvu glede izvrševanja proračuna agencije za proračunsko leto 2011;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je sestavni del sklepa, posreduje izvršnemu direktorju Evropske agencije za varnost v letalstvu, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 388, 15.12.2012, str. 53.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 79, 19.3.2008, str. 1.

      (5)  UL L 357, 31.12.2002, str. 72.

         RESOLUCIJA EVROPSKEGA PARLAMENTA

      z dne 17. aprila 2013
      s pripombami, ki so sestavni del sklepa o razrešnici glede izvrševanja proračuna Evropske agencije za varnost v letalstvu za proračunsko leto 2011
      EVROPSKI PARLAMENT,

                  —

                  ob upoštevanju končnih letnih računovodskih izkazov Evropske agencije za varnost v letalstvu za proračunsko leto 2011,

                  —

                  ob upoštevanju poročila Računskega sodišča o letnih računovodskih izkazih Evropske agencije za varnost v letalstvu za proračunsko leto 2011 z odgovori agencije (1),

                  —

                  ob upoštevanju priporočila Sveta z dne 12. februarja 2013 (05753/2013 – C7-0041/2013),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

                  —

                  ob upoštevanju Uredbe (ES) št. 216/2008 Evropskega parlamenta in Sveta (4) o ustanovitvi Evropske agencije za varnost v letalstvu, zlasti člena 60 Uredbe,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor in mnenja Odbora za promet in turizem (A7-0075/2013),

                  A.

                  ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov Evropske agencije za varnost v letalstvu (EASA) (v nadaljevanju: agencija) za proračunsko leto 2011 ter o zakonitosti in pravilnosti z njimi povezanih transakcij;

                  B.

                  ker je Parlament 10. maja 2012 izvršnemu direktorju agencije podelil razrešnico glede izvrševanja proračuna agencije za proračunsko leto 2010 (6) in v resoluciji, ki spremlja sklep Parlamenta o razrešnici, med drugim:

                              —

                              pozval agencijo, naj sprejme dodatne ukrepe, da bi odpravila pomanjkljivosti, ki ogrožajo preglednost postopka javnih naročil ter načelo dobrega finančnega poslovodenja;

                              —

                              pozval Komisijo, naj poskrbi za to, da bo agencija pravilno uporabljala predpise Unije; poudaril pomen preglednosti postopka javnih naročil in postopkov izbora uslužbencev;

                              —

                              pozval agencijo, naj ustrezno upošteva poklicne izkušnje svojih uslužbencev in prepreči navzkrižje interesov; izrazil mnenje, da bi morala agencija v pravilniku o navzkrižju interesov opredeliti, v kolikšnem obsegu in pod katerimi pogoji lahko zaposleni v agenciji, ki je prej delal za proizvajalca letala, ki je predmet certificiranja, sodeluje pri certificiranju tega letala;

                              —

                              pozval agencijo, naj uvede učinkovite procese za ustrezno obravnavo morebitnih primerov obtožb glede navzkrižja interesov v agenciji; pozval agencijo, naj na svojem spletnem mestu objavi izjave o interesih in poklicne profile svojih strokovnjakov, vodstvenih kadrov, članov upravnega odbora in vseh, katerih dejavnosti so povezane s postopkom certificiranja; opozoril, da bi morala agencija upoštevati smernice Organizacije za gospodarsko sodelovanje in razvoj (OECD) v zvezi z navzkrižjem interesov;

                              —

                              pozval agencijo, naj še naprej uporablja obstoječo, na dejavnostih temelječo strukturo operativnega proračuna in tako zagotovi jasno povezavo med delovnim programom in finančnimi napovedmi ter še izboljša spremljanje in poročanje o uspešnosti;

                              —

                              pozval agencijo, naj nadalje izboljša dokumentacijo v zvezi z načrtovanjem in oblikovanjem programov inšpekcije; opozoril agencijo na pomembnost dokumentiranja ocene tveganja in meril, ki se uporabljajo pri načrtovanju inšpekcij, da bi lahko upravičila svoje notranje postopke odločanja v primerih, ki izkazujejo bistvene pomanjkljivosti, ki vplivajo na varnost državljanov Unije;

                              —

                              poleg tega pozval agencijo, naj nadalje izboljša učinkovitost pri obvladovanju ključnih vidikov varnosti:

                                          —

                                          s spremljanjem informacij;

                                          —

                                          s skrajšanjem dolžine poročanja in spoštovanjem rokov;

                                          —

                                          z dokumentiranjem postopka odločanja med agencijo in Komisijo;

                                          —

                                          z ustreznim zmanjševanjem tveganja za morebitno navzkrižje interesov;

                  C.

                  ker se agencija financira s taksami, pristojbinami in drugimi prihodki (približno 75 %) ter prispevki iz proračuna Unije (približno 25 %);

                  D.

                  ker je po podatkih Računskega sodišča proračun agencije za proračunsko leto 2011 znašal 138 700 000 EUR, za leto 2010 pa 137 200 000 EUR, kar pomeni 1,09-odstotno povečanje;

                  E.

                  ker je po podatkih Računskega sodišča prispevek Unije k proračunu agencije v letu 2011 znašal 34 400 000 EUR, v letu 2010 pa 34 197 000 EUR, kar pomeni 0,59-odstotno povečanje;

                  1.

                  poudarja, da agencija precej prispeva k ohranjanju visoke in enotne ravni varnosti v evropskem letalskem prometu;

         Upravljanje proračuna in finančno poslovodenje

                  2.

                  na podlagi poročila Računskega sodišča ugotavlja, da je prispevek Unije k proračunu agencije leta 2011 znašal 34,4 milijona EUR v primerjavi s 34,2 milijona EUR leta 2010;

                  3.

                  na podlagi poročila Računskega sodišča ugotavlja, da je skupni proračun v višini 138 700 000 EUR vključeval;

                              —

                              34,4 milijona EUR, kar predstavlja subvencijo Unije (24,8 %),

                              —

                              75,2 milijona EUR, kar predstavlja lastne prihodke agencije (54,2 %),

                              —

                              1,7 milijona EUR, kar predstavlja prispevek držav nečlanic (1,2 %),

                              —

                              24,7 milijona EUR, kar predstavlja namenske prejemke iz taks in pristojbin (17,8 %),

                              —

                              1,4 milijona EUR, kar predstavlja druge prihodke agencije (1 %),

                              —

                              1,2 milijona EUR, kar predstavlja druge subvencije (1 %),

                  4.

                  potrjuje, da so prizadevanja za nadzor proračuna v zadevnem proračunskem letu prispevala k visoki ravni izvrševanja proračuna, tj. 98,80 %;

         Obveznosti in prenosi

                  5.

                  na podlagi letnega poročila agencije za leto 2011 ugotavlja, da je agencija v tem letu uporabljala le nediferencirana proračunska sredstva;

                  6.

                  na podlagi poročila Računskega sodišča potrjuje, da je znižanje količnika za Nemčijo junija 2010 povzročilo velik presežek odobrenih proračunskih sredstev za leto 2011 v naslovu I – „Odhodki za uslužbence“ agencije in da so bili približno 3 milijoni EUR (7 % odobrenih proračunskih sredstev) iz naslova I prerazporejeni v različne proračunske vrstice v naslovu III – „Operativni odhodki“, čeprav je njihova stopnja izvrševanja v smislu plačil nizka; poleg tega ugotavlja, da ta velika prerazporeditev med naslovi, ki je močno spremenila strukturo proračuna, ni bila predložena v odobritev upravnemu odboru agencije; poziva agencijo, naj organ za podelitev razrešnice obvesti o sprejetih ukrepih v zvezi s tem, ker je to stanje v nasprotju s proračunskim načelom specifikacije;

                  7.

                  je seznanjen s tem, da so se odobrena proračunska sredstva v naslovu III zaradi prerazporeditve povečala na 13,7 milijona EUR in da je bilo konec leta 2011 7,8 milijona EUR prenesenih v leto 2012, ta znesek pa je predstavljal 56,9 % povečanega zneska; zahteva od agencije, naj organ za podelitev razrešnice obvesti o sprejetih ukrepih za znižanje visoke stopnje prenosov, saj je ta v nasprotju s proračunskim načelom enoletnosti;

                  8.

                  na podlagi poročila o letnih računovodskih izkazih ugotavlja, da je skupna poraba odobrenih proračunskih sredstev dosegla 148 450 344,53 EUR, od česar je bilo 121 966 394,59 EUR porabljenih, 26 483 949,94 EUR sredstev iz namenskih prejemkov pa je bilo v skladu s členom 10 finančne uredbe agencije samodejno prenesenih; ugotavlja, da preneseni znesek predstavlja 17,8 % skupnega zneska; poziva agencijo, naj organ za podelitev razrešnice obvesti o sprejetih ukrepih za znižanje visoke stopnje prenosov, saj je ta v nasprotju s proračunskim načelom enoletnosti; poziva Komisijo, naj čim prej predlaga rešitev za navzkrižje med načelom enoletnosti in nujnostjo financiranja večletnih projektov certificiranja;

         Nadzorni in kontrolni sistemi

                  9.

                  na podlagi poročila Računskega sodišča potrjuje, da mora agencija izboljšati upravljanje osnovnih sredstev; poziva agencijo, naj organ za podelitev razrešnice nemudoma obvesti o sprejetih ukrepih za izboljšanje sistema za popis premoženja in finančnega upravljanja stroškov internih projektov informacijske tehnologije;

                  10.

                  z zaskrbljenostjo ugotavlja, da je imela agencija ob koncu leta 2011 na bančnih računih 55 milijonov EUR (2010: 49 milijonov EUR v samo eni banki); je seznanjen z namero agencije, da na priporočilo Računskega sodišča odpre bančni račun pri vsaj dveh bankah; je seznanjen z njenim načrtom, da v ta namen sproži razpisni postopek s pogajanji v začetku leta 2013; poziva agencijo, naj organ za podelitev razrešnice obvesti o sprejetih ukrepih za zmanjšanje finančnega tveganja;

         Navzkrižje interesov in preglednost

                  11.

                  pozdravlja dejstvo, da je Računsko sodišče izvedlo revizijo, katere cilj je bilo vrednotenje politik in postopkov za obvladovanje navzkrižja interesov v štirih evropskih agencijah, vključno z Evropsko agencijo za varnost v letalstvu, in predstavilo rezultate revizije v posebnem poročilu št. 15/2012;

                  12.

                  obžaluje, da glede na ugotovitve Računskega sodišča agencija po izteku terenskega dela (oktober 2011) ni ustrezno obvladovala navzkrižja interesov; poleg tega obžaluje, da agencija ni imela pravilnika za obvladovanje navzkrižja interesov;

                  13.

                  spominja, da agencija uslužbencem, ki so v preteklosti delali za enega od proizvajalcev letalske opreme, ne sme dovoliti certificiranja letal, pri gradnji katerih so sodelovali prej, saj bi lahko nastalo navzkrižje interesov; ugotavlja, da je do tega prišlo v najmanj enem primeru certificiranja; poudarja, da načelo kolegialnosti pri tehničnih ocenah in v procesu odločanja samo po sebi še ne preprečuje tveganja navzkrižja interesov;

                  14.

                  ugotavlja, da je agencija po reviziji Računskega sodišča in objavi posebnega poročila št. 15/2012 sprejela več ukrepov ter zlasti:

                              —

                              1. avgusta 2012 sprejela spremenjeni kodeks ravnanja za svoje uslužbence, vključno s pravilnikom o darilih in gostoljubnosti ter pravilnikom za preprečevanje in blažitev navzkrižja interesov, ki upošteva priporočila Računskega sodišča in je v skladu s smernicami OECD; ugotavlja, da pravilnik o navzkrižju interesov od vseh vodilnih kadrov, članov izvršnega odbora, uslužbencev na občutljivih položajih in zunanjih strokovnjakov, ki sodelujejo pri osrednjih dejavnostih agencije, zahteva, da izpolnijo izjavo o interesih; zahteva, da se poleg izjav o interesih uslužbencev na spletnem mestu agencije objavijo tudi izjave o interesih vodstvenih kadrov in zunanjih strokovnjakov;

                              —

                              1.avgusta 2012 ustanovila etični odbor, ki bo neodvisno, nepristransko in objektivno ocenil izjave o interesih, ki so jih posredovali uslužbenci agencije, pomagal vodilnemu kadru pri ocenjevanju izpolnjenih obrazcev izjav o interesih in obravnaval vsa sorodna vprašanja, ki mu bodo predložena; ugotavlja, da je etični odbor popolnoma operativen, saj je že sprejel svoj poslovnik, vključno s podrobnimi merili za ocenjevanje izjav o interesih zaposlenih v agenciji; ugotavlja, da člani upravnega odbora ne želijo podpisati izjave o interesih; zahteva ukrepanje v zvezi s tem in poziva agencijo, naj o tem obvesti organ za podelitev razrešnice;

                              —

                              v tem trenutku (januarja 2013) uporablja pravilnik o navzkrižju interesov, tudi z obveznim usposabljanjem, ki ga izvaja zunanji svetovalec za vse uslužbence agencije, ter z rednim uvajanjem za nove uslužbence agencije,

                              —

                              1. avgusta 2012 je bil podoben kodeks ravnanja objavljen za odbor za pritožbe, zunanje podjetje za svetovanje pa bo februarja 2013 podobno usposabljanje organiziralo za člane odbora za pritožbe;

                              —

                              junija 2012 objavila predlog kodeksa ravnanja za upravni odbor; Komisija je s podporo agencije prevzela pobudo pri zagotavljanju, da upravni odbor sprejme ta kodeks ravnanja;

                        zahteva, naj agencija še naprej uresničuje priporočila Računskega sodišča, da se bo izognila navzkrižju interesov v različnih vodstvenih in operativnih strukturah, ter organu za podelitev razrešnice poroča o izvajanju omenjenih pravilnikov in postopkov ter o morebitnih novostih pri obvladovanju navzkrižja interesov;

                  15.

                  poziva agencijo, naj začne v poročilih o dejavnostih objavljati poseben razdelek, v katerem bo opisala ukrepe, sprejete za preprečevanje in obvladovanje navzkrižja interesov, in vanj med drugim vključi:

                              —

                              število preverjenih domnevnih primerov navzkrižja interesov,

                              —

                              število primerov, ko so se nekdanji uslužbenci agencije zaposlili v zasebnem sektorju in se nato znova vrnili v agencijo,

                              —

                              ukrepe, sprejete v posamezni kategoriji primerov,

                              —

                              število sproženih postopkov zaradi kršitve zaupanja in njihove izide,

                              —

                              uporabljene sankcije;

                  16.

                  ugotavlja, da so življenjepisi izvršnega direktorja agencije in štirih drugih direktorjev zdaj objavljeni na spletnem mestu, prav tako pa njihove izjave o interesih; je seznanjen s prizadevanji agencije za večjo preglednost, vendar kljub temu ocenjuje, da bi ta pravila lahko veljala za vse strokovnjake in uslužbence, ki sodelujejo pri certificiranju letal, kot je zapisal že v postopku razrešnice za leto 2010; poziva agencijo, naj organ za podelitev razrešnice čim prej seznani z napredkom, doseženim na tem področju;

                  17.

                  obžaluje, da niti življenjepisi (ki vsebujejo vsaj poklicne izkušnje) niti izjave o interesih članov upravnega odbora in opazovalcev niso javno dostopni na spletnem mestu agencije, kot je zahteval v prejšnjem postopku razrešnice; poziva agencijo in njeno upravo, naj nemudoma ukrepata, da bi rešila to vprašanje;

         Notranja revizija

                  18.

                  na podlagi letnega poročila o notranjih revizijah za leto 2011 potrjuje, da je služba za notranjo revizijo leta 2011 opravila oceno napredka agencije pri izvajanju lastnih priporočil, ki izhajajo iz revizije v zvezi z izvajanjem standardov notranje kontrole Komisije iz leta 2006, nadaljnjega spremljanja v letu 2007, revizije prihodkov in neposrednih stroškov iz leta 2008 ter revizije upravljanja človeških virov iz leta 2009; poleg tega ugotavlja, da je služba za notranjo revizijo potrdila, da je bilo 16 od 18 priporočil ustrezno in učinkovito upoštevanih; poziva agencijo, naj organ za podelitev razrešnice obvešča o ukrepih, ki jih je sprejela, da bi uresničila še preostali dve priporočili;

         Postopki zaposlovanja

                  19.

                  na osnovi letnega poročila o dejavnostih ugotavlja, da je agencija v letu 2011 sklenila 85 novih pogodb o zaposlitvi in da je ob koncu leta zaposlovala skupaj 642 uslužbencev;

                  20.

                  na podlagi poročila Računskega sodišča potrjuje, da mora agencija dodatno izboljšati preglednost postopkov izbora uslužbencev; poziva agencijo, naj organ za podelitev razrešnice obvesti o sprejetih ukrepih za izboljšanje postopkov zaposlovanja;

                  21.

                  opozarja agencijo na pomembnost zagotavljanja ustreznega usposabljanja in meril usposobljenosti za inšpekcijske skupine in vodje skupin; poziva agencijo, naj nadaljuje prizadevanja na tem področju;

                  22.

                  sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 17. aprila 2013 (7) o uspešnosti, finančnem poslovodenju in nadzoru agencij.

         (1)  UL C 388, 15.12.2012, str. 53.

         (2)  UL L 248, 16.9.2002, str. 1.

         (3)  UL L 298, 26.10.2012, str. 1.

         (4)  UL L 79, 19.3.2008, str. 1.

         (5)  UL L 357, 31.12.2002, str. 72.

         (6)  UL L 286, 17.10.2012, str. 175.

         (7)  Sprejeta besedila, P7_TA(2013)0134 (glej stran 374 tega Uradnega lista).


title: 2013/571/EU: Sklep Evropskega parlamenta z dne 17. aprila 2013 o zaključku poslovnih knjig Evropske agencije za kemikalije za proračunsko leto 2011

text:
               16.11.2013

               SL

               Uradni list Evropske unije

               L 308/215

         SKLEP EVROPSKEGA PARLAMENTA
   z dne 17. aprila 2013
   o zaključku poslovnih knjig Evropske agencije za kemikalije za proračunsko leto 2011
   (2013/571/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske agencije za kemikalije za proračunsko leto 2011,

               —

               ob upoštevanju poročila Računskega sodišča o letnih računovodskih izkazih Evropske agencije za kemikalije za proračunsko leto 2011 z odgovori agencije (1),

               —

               ob upoštevanju priporočila Sveta z dne 12. februarja 2013 (05753/2013 – C7-0041/2013),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

               —

               ob upoštevanju Uredbe (ES) št. 1907/2006 Evropskega parlamenta in Sveta (4) o ustanovitvi Evropske agencije za kemikalije, zlasti člena 97 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A7-0097/2013),

               1.

               odobri zaključek poslovnih knjig Evropske agencije za kemikalije za proračunsko leto 2011;

               2.

               naroči svojemu predsedniku, naj ta sklep posreduje izvršnemu direktorju Evropske agencije za kemikalije, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 388, 15.12.2012, str. 73.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 396, 30.12.2006, str. 1.

      (5)  UL L 357, 31.12.2002, str. 72.


title: Odločba Komisije z dne 15. decembra 2009 o spremembi Dodatka k Prilogi VI k Aktu o pristopu Bolgarije in Romunije v zvezi z nekaterimi obrati za predelavo mleka v Bolgariji (notificirano pod dokumentarno številko C(2009) 9976) (Besedilo velja za EGP)

text:
               16.12.2009

               SL

               Uradni list Evropske unije

               L 330/93

      ODLOČBA KOMISIJE

   z dne 15. decembra 2009
   o spremembi Dodatka k Prilogi VI k Aktu o pristopu Bolgarije in Romunije v zvezi z nekaterimi obrati za predelavo mleka v Bolgariji
   (notificirano pod dokumentarno številko C(2009) 9976)
   (Besedilo velja za EGP)
   (2009/962/EU)
   EVROPSKA KOMISIJA –
   ob upoštevanju Pogodbe o delovanju Evropske unije,
   ob upoštevanju Akta o pristopu Bolgarije in Romunije in zlasti prvega pododstavka odstavka (f) oddelka B poglavja 4 Priloge VI k Aktu,
   ob upoštevanju naslednjega:

               (1)

               Z Aktom o pristopu Bolgarije in Romunije so bila Bolgariji odobrena prehodna obdobja glede izpolnjevanja zahtev za nekatere obrate za predelavo mleka iz Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1).

               (2)

               Bolgarija je zagotovila, da je enaindvajset obratov za predelavo mleka zaključilo postopek posodabljanja in zdaj v celoti izpolnjuje zahteve zakonodaje Unije. Trinajst od navedenih obratov ima dovoljenje za sprejemanje in predelavo surovega mleka, ki izpolnjuje zahteve, in surovega mleka, ki ne izpolnjuje zahtev, brez postopka ločevanja. Eden od navedenih trinajstih obratov je že bil na seznamu iz poglavja I Dodatka k Prilogi VI. Dvanajst obratov je zato treba dodati na seznam iz poglavja I Dodatka k Prilogi VI.

               (3)

               Dodatek k Prilogi VI k Aktu o pristopu Bolgarije in Romunije je zato treba ustrezno spremeniti.

               (4)

               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

         SPREJELA NASLEDNJO ODLOČBO:
   Člen 1
   Dodatek k Prilogi VI k Aktu o pristopu Bolgarije in Romunije se spremeni v skladu s Prilogo k tej odločbi.
   Člen 2
   Ta odločba je naslovljena na države članice.

      V Bruslju, 15. decembra 2009

            Za Komisijo

         Androulla VASSILIOU

            Članica Komisije

      (1)  UL L 139, 30.4.2004, str. 55.

      PRILOGA
      V poglavju I Dodatka k Prilogi VI k Aktu o pristopu Bolgarije in Romunije se dodajo naslednji vnosi:

                     Št.

                     Veterinarska št.

                     Ime obrata

                     Mesto/ulica ali kraj/regija

                     „65.

                     BG 2412037

                     ‚Stelimeks‘ EOOD

                     s. Asen

                     66.

                     0912015

                     ‚Anmar‘ OOD

                     s. Padina
                     obsht. Ardino

                     67.

                     0912016

                     OOD ‚Persenski‘

                     s. Zhaltusha
                     obsht. Ardino

                     68.

                     1012014

                     ET‚Georgi Gushterov DR‘

                     s. Yahinovo

                     69.

                     1012018

                     ‚Evro miyt end milk‘ EOOD

                     gr. Kocherinovo
                     obsht. Kocherinovo

                     70.

                     1112017

                     ET ‚Rima-Rumen Borisov‘

                     s. Vrabevo

                     71.

                     1312023

                     ‚Inter-D‘ OOD

                     s. Kozarsko

                     72.

                     1612049

                     ‚Alpina -Milk‘EOOD

                     s. Zhelyazno

                     73.

                     1612064

                     OOD‚Ikay‘

                     s. Zhitnitsa
                     osht. Kaloyanovo

                     74.

                     2112008

                     MK ‚Rodopa milk‘

                     s. Smilyan
                     obsht. Smolyan

                     75.

                     2412039

                     ‚Penchev‘EOOD

                     gr. Chirpan
                     ul. ‚Septemvriytsi‘ 58

                     76.

                     2512021

                     ‚Keya-Komers-03‘ EOOD

                     s. Svetlen“


title: 2006/536/ES,Euratom: Sklep Sveta in Komisije z dne 21. februarja 2005 o sklenitvi Protokola k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Republiko Moldavijo na drugi strani, zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji

text:
               16.8.2006

               SL

               Uradni list Evropske unije

               L 224/14

      SKLEP SVETA IN KOMISIJE

   z dne 21. februarja 2005
   o sklenitvi Protokola k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Republiko Moldavijo na drugi strani, zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji
   (2006/536/ES, Euratom)
   SVET EVROPSKE UNIJE IN KOMISIJA EVROPSKIH SKUPNOSTI STA –
   ob upoštevanju Pogodbe o ustanovitvi Evropske skupnosti in zlasti člena 44(2), zadnjega stavka člena 47(2) in členov 55, 57(2), 71, 80(2), 93, 94, 133 in 181a v povezavi z drugim stavkom člena 300(2) in prvim pododstavkom člena 300(3) Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti drugega odstavka člena 101 Pogodbe,
   ob upoštevanju Pogodbe o pristopu iz leta 2003 in zlasti člena 2(3) Pogodbe,
   ob upoštevanju Akta o pristopu iz leta 2003 in zlasti člena 6(2) Akta,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju odobritve Sveta v skladu s členom 101 Pogodbe o ustanovitvi Evropske skupnosti za atomsko energijo,
   ob upoštevanju naslednjega:

               (1)

               Protokol k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Republiko Moldavijo na drugi strani, zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji je bil v imenu Evropskih skupnosti in njunih držav članic podpisan 30. aprila 2004.

               (2)

               Od 1. maja 2004 do začetka veljavnosti se je Protokol začasno uporabljal.

               (3)

               Protokol je treba odobriti –

         SKLENILA:
   Člen 1
   Protokol k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Republiko Moldavijo na drugi strani, zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji se odobri v imenu Evropske skupnosti, Evropske skupnosti za atomsko energijo in držav članic.
   Besedilo Protokola je priloženo k temu sklepu (2).
   Člen 2
   Predsednik Sveta v imenu Skupnosti pošlje uradno obvestilo iz člena 4 Protokola. Predsednik Komisije istočasno pošlje to uradno obvestilo v imenu Evropske skupnosti za atomsko energijo.

      V Bruslju, 21. februarja 2005

            Za Svet

            Predsednik

         J. ASSELBORN

            Za Komisijo

            Predsednik

         J. M. BARROSO

      (1)  UL C 174 E, 14.7.2005, str. 43.

      (2)  Glej stran 10 tega Uradnega lista.